الوهابيه هى حركه مذهبيه و سياسيه سميت بالاسم ده لانها انتسبت لمحمد بن عبد الوهاب اللى قام بالدعوه و نشرها لكن اتباع محمد بن عبدالوهاب لايطلقون على انفسهم انهم وهابيين ولايعتبرونه مذهبا. بدات الحركه بتعاون محمد بن عبد الوهاب و محمد بن سعود اللى فكرو انهم يعملو دوله ( سلفيه ) ويكون محمد ابن سعود هوا القائد السياسى للدوله و يكون محمد بن عبد الوهاب هوا القائد الدينى او راجل الدين الاول فيها و اخد تفكيرهم يروح ناحية التوسع على حساب الولايات اللى جمب الحجاز على اساس انهم كفار و بعدو عن تعاليم الاسلام . بتقوم عقيدة السلفيين على 6 حاجات: تقديم النقل (كلام القرآن والحديث) على العقل. عدم تأويل النقل والفهم الحرفى له. مصادر التشريع هيا القرآن والسنه بس. مفيش فرق بين الحديث المتواتر وحديث الاحاد. فهم النصوص زي ما فهمها السلف من غير تجديد. عدم التقليد فى الدين واتباع المذاهب. محمد بن عبد الوهاب و محمد بن سعود حاربو كتير من الممالك اللى حواليهم و ضموها ليهم ( و ده السبب فى ان السعوديه مساحتها كبيره جدا بالنسبه لباقى دول جزيرة العرب اللى حواليها ) و مع توسعات الدوله الوهابيه على حساب بقية الولايات الى فى شبه جزيرة العرب و اللى كانت كلها تحت الاحتلال التركى فده خوف الحاكم التركى ( العثمانى ) من دولة محمد بن عبد الوهاب و محمد بن سعود اللى وجودها كان خطوره كبيره على السلطان التركى نفسه.